钦定古今图书集成/明伦汇编/人事典/第023卷 > 新论 > 《清神篇》
## 钦定古今图书集成/明伦汇编/人事典/第023卷 > 新论 > 《清神篇》

形者心之器也，心者形之主也，神者心之宝也。故神
静而心和，心和而形全。神躁则心荡，心荡则形伤。将
全其形，先在理神。故恬和养神，则自安于内，清虚栖
心，则不诱于外，神恬心清，则形无累矣。虚室生白，吉
祥至矣。人不照于烁金，而照于莹镜者，以莹能明也。
不鉴于流波，而鉴于静水者，以静能清也。镜水以明
清之性，故能形物之形。由此观之，神照则垢灭，形静
则神清。垢灭则内欲永尽，神清则外累不入。今清歌
奏而心乐，悲声发而心哀，神居体而遇感推移。以此
而言之，则情之变动，自外至也。夫一哀一乐，犹搴正
性，况万物之众，而能拔擢以生心神哉？故万人弯弧
以向一鹄，鹄能无中乎？万物眩矅以惑一生生能无
伤乎？七窍者，精神之户牖也。志气者，五脏之使候也。
耳目之与声色，鼻口之与芳味，肌体之于安适，其情
一也。七窍徇于好恶，则精神驰骛而不守；志气縻于
趣舍，则五脏滔荡而不安。嗜欲连绵于外，心腑壅塞
于内，蔓衍于荒淫之波，留连于是非之境，而不败德
伤生者，盖亦寡矣。是以圣人“清目而不视，静耳而不
听，闭口而不言，弃心而不虑，贵身而忘贱，故尊势不
能动；乐道而忘贫，故厚利不能倾。容身而处，适情而
游，一气浩然，纯白于衷，故形不养而心自全，心不劳
而道自至也。”